**არასამეწარმეო (არაკომერციული) იურიდიული პირის**

**საქართველოს რაგბის კავშირის**

**გამგეობის**

**2021 წლის 4 აპრილის**

**სხდომის ოქმი**

2021 წლის 4 აპრილს ა(ა)იპ საქართველოს რაგბის კავშირის (რეგისტრაციის ნომერი, თარიღი: 00015/12/0013; 25/01/1999 წ. საიდენტიფიკაციო №204874911) (შემდგომში, სრკ ან კავშირი) ცენტრალურ ოფისში, მდებარე მისამართზე ქ. თბილისი, ჭაბუა ამირეჯიბის გზატკეცილი 6, საოფისე ფართი 3 გაიმართა სრკ-ს გამგეობის სხდომა (შემდგომში, სხდომა).

სხდომას ესწრებოდა გამგეობის 12 წევრი. სრკ-ს წესდების შესაბამისად, სხდომა გამოცხადდა გადაწყვეტილებაუნარიანად.

**სხდომაზე დამსწრე გამგეობის წევრები:**

**1/ იოსებ ტყემალაძე (დაბადებული 25.12.1976 წ., პირადი № 01024009582)**

**2/ გივი ჭიჭინაძე (დაბადებული 02.07.1959 წ., პირადი № 01009002077)**

**3/ აკაკი დავითულიანი (დაბადებული 01.06.1975 წ., პირადი № 12001031106)**

**4/ მერაბ ანთაძე (დაბადებული 04.08.1952 წ., პირადი № 01005001907)**

**5/ გელა ქობულაძე (დაბადებული 30.04.1986 წ., პირადი № 61006019618)**

**6/ ალექსანდრე ხვედელიძე (დაბადებული 21.10.1965 წ., პირადი №01014002287)**

**7/ ნატალია კურტანიძე (დაბადებული 19.12.1976 წ., პირადი №01001004354)**

**8/ გოჩა მაჭავარიანი (დაბადებული 03.01.1964  წ.,  პირადი №01026000757)**

**9/ გაიოზ მონიავა (დაბადებული 04.03.1958  წ.,  პირადი №01009006606)**

**10/ ია ხურცილავა (დაბადებული 23.03.1978 წ., პირადი № 01013002510)**

**11/ გიორგი კობახიძე (დაბადებული 23.11.1953 წ. , პირადი №01011021299)**

**12/ ზურაბ ზოიძე (დაბადებული 27.11.1969 წ. პირადი №01008006812)**

**სხდომის მომწვევი და სხდომის თავმჯდომარე:** გამგეობის თავმჯდომარე, გივი ჭიჭინაძე

**სხდომის მდივანი:** გამგეობის მდივანი, ხატია შელია

**სხდომაზე დამსწრე სხვა პირები:** კავშირის ვიცე-პრეზიდენტები ლაშა ხურციძე და ნიკოლოზ ალავიძე.

**სხდომამ განიხილა დღის წესრიგში შევამალი შემდეგი საკითხები:**

1/ წესდების პროექტის განხილვა;

2/ სადისციპლინო რეგულაციების განხილვა;

3/ ეროვნული ნაკრების მორაგბის, შ. მამუკაშვილის განცხადების განხილვა (თემა: ტრანსფერი სატრანსფერო ფანჯრის დახურვის შემდეგ);

4/ კლუბი "არმია"-ს "ბ" ლიგის მთ.მწვრთნელის, დ.ღუდუშაურის განცხადების განხილვა (2 მოთამაშის საფესტივალო გუნდიდან "ბ"ლიგაში გადაყვანა);

5/ შპს "ქართული რაგბის" საქმიანობის ირგვლივ მსჯელობა;

6/ კავშირის ვიცე-პრეზიდენტების მოსმენა კავშირის საქმიანობის გეგმასთან, მათ შორის სტრუქტურულ ცვლილებებთან დაკავშირებით;

7/სატრანსფერო დებულების ჩანაწერის ირგვლივ მსჯელობა, რომელიც შეეხება მორაგბეთა საერთაშორისო ტრანსფერების დროს კავშირისათვის გადასახდელი საფასურის ოდენობას (დებულების მე-7 მუხლის მე-8 პუნქტის მიხედვით: Tier 1 ქვეყნებში - 700 ევრო, ხოლო Tier 2 და Tier3  ქვეყნები - 1500 ევრო).

**სხდომამ გადაწყვიტა:**

**1/ პირველ საკითხთან დაკავშირებით,** რომელიც შეეხებოდაპრეზიდენტი მიერ ინიცირებულ წესდების პროექტის განხილვას, რომელშიც თავისმხრივ სხვა საკითხებთან ერთად არეგულირებს გამგეობის კომპოზიციას და მისი არჩევის წესს, გამგეობის წევრებმა მუხლობრივად იმსჯელეს აღნიშნულ პროექტზე. სოსო ტყემალაძე შემოვიდა წინადადებით, რომ წესდების პროექტი კლუბებს გაგზავნოდათ მას შემდეგ, რაც გამგეობა განიხილავდა გამგეობის წევრების შენიშვნებს და შეჯერდებოდა ყველა საკითხზე. გამგეობის წევრებმა განსაკუთრებული ყურადღება დაუთმეს და წარმოადგინეს შენიშვნები შემდეგ საკითხეზე:

* **წესდების პროექტის მე-2 მუხლი (ტერმინთა განმარტება)**

* **აკაკი დავითულიანი:** არსებული დაფინანსების პირობებში ესპუართა ლიგების არსებობა მიიჩნია არაეფექტურად. ამ ლიგის ნაცვლად, მან შესთავაზა ინგლისის ზოგი კლუბის მაგალითზე, საქართველოშიც ყოფილიყო ისეთი დამატებითი გუნდები, რომლებიც ითამაშებდნენ ქვედა პირველ ლიგაში, მაგრამ არ ექნებოდათ უმაღლეს ლიგაში ასვლის უფლება. მისი აზრით, ამით ჩემპიონატი მეტად გაძლიერდებოდა, რადგან მასში მონაწილეობას მიიღებდნენ მეტი გუნდები. ამ საკითხზე მსჯელობისას, გამგეობის წევრებმა აღნიშნეს, რომ ესპუართა ლიგას გააჩნია თავისი მნიშვნელობა, რადგან იქ ხვდებიან მოთამაშეები პირველი ლიგიდან და შემდეგ ხშირ შემთხვევებში გადადიან უმაღლეს ლიგაში, ამასთან ჩემპიონატის დროს შესაძლებელია სატრანსფერო ფანჯრის გარეშეც გუნდში ესპუართა ლიგიდან მოთამაშის დამატება, რაც მოთამაშე გუნდისათვის არ ჰქმნის დამატებით დაბრკოლებას შიდა მობილობის განხორციელებისას. გია კობახიძემ აღნიშნა, რომ რადგან წამოიჭრა ესპუარების არსებობის მიზანშეწონილობასთან დაკავშირებული საკითხი, უმჯობესია მისი განხილვა მოხდეს კლუბების წარმომადგენლებთან, იმისათვის, რომ გამგეობამ მოისმინოს მათი აზრი და ხედვა პრაქტიკული გამოცდილების და საჭიროებების კუთხითაც. კავშირის პრეზიდენტმა, სოსო ტყემალაძემ კი დასძინა, რომ ესპუართა ლიგის მიზანშეწონილობაზე მსჯელობა სცდება ტერმინთა განმარტების შინაარს და უმჯობესია ლიგების სახეობების და მათი სიკეთეების შესახებ გამგეობამ იმსჯელოს ცალკე.
* **ნატალია კურტანიძე:** მისი აზრით, შეიძლება შეიცვალოს თანმიმდევრობა, კერძოდ:

2.2 რაგბის კლუბის განმარტება

2.3 რაგბის გუნდი - იურიდიული პირი, რომელიც საკუთარი სახელით მონაწილეობს საქართველოს ეროვნული ჩემპიონატის ნებისმიერ - არსებულ ან მომავალში შექმნილ ლიგაში.... (შემდეგ, წინადადების არსებული ფორმულირება)

2.3.1 პროფესიული გუნდი

2.3.2 სამოყვარულო გუნდი და ა.შ.

ნატა კურტანიძემ ასევე აღნიშნა, ხომ არ აჯობებდა ჩამოთვლილი გუნდების გარდა თუნდაც ზოგადი მითითება გაკეთებულიყო ასევე სხვა გუნდებზე, რომელიც შესაძლოა შეიქმნას მომავალში, მაგალითად ქალთა გუნდები.

* **სოსო ტყემალაძე:** შემოიტანა წინადადება, რომ დაემატოს ნორმა, რომელიც მისცემს საშუალებას გამგეობას გადაწყვიტოს ისეთი საკითხები, რომლებიც არაა მითითებული წესდებაში, იგივე ლიგებთან დაკავშირებით, მაგრამ მომავალში წარმოიქმნება მათი დროულად გადაწყვეტის საჭიროება. მან ასევე აღნიშნა, რომ კავშირის პრეზიდენტი და სპორტული მიმართულების ვიცე-პრეზიდენტი უახლოეს მომავალში გამგეობას წარუდგენენ საქართველოში რაგბის განვითარების ხედვას, სადაც იქნება მსჯელობა ასევე ლიგებთან დაკავშირებითაც.

*გამგეობის მდივანმა გამგეობის წევრების ყურადღება გაამახვილა რაგბის გუნდის დეფინიციაზე და სამართლებრივად განმარტა, რომ თუკი მითითებული იქნება , რომ გუნდი არის იურიდიული პირი, ეს გულისხმობს, რომ ყველა კლუბში შემავალი გუნდი უნდა იყოს იურიდიული პირის შესაბამისი ფორმით რეგისტრირებული საჯარო რეესტრში. ამიტომ, უმჯობესია რაგბის გუნდი განისაზღვროს არა როგორც იურიდიული პირი, არამედ ორგანიზაციული წარმონაქმნი, რაც არის უფრო ფართო დეფინიცია და საშუალებას მისცემს კლუბებს ჰყავდეთ როგორც იურიდიული, ასევე არაიურიდიული პირი გუნდები.*

* **წესდების პროექტის მე- 4 მუხლი. კავშირის მიზნები და ამოცანები**
* **ზურაბ ზოიძე:** მისი აზრით კავშირის მიზნების ჩამონათვალში დასამატებელია ასევე საერთაშორისო ასპარეზობებში კავშირის ჩატარებასთან ერთად მათში მონაწილეობაც. გარდა ამისა, რაგბის პოპულარიზაციის მიზნებისათვის უნდა დაემატოს ქვიშის რაგბი და თოვლის რაგბი. გამგეობის წევრები დაეთანხმნენ და აღნიშნეს, რომ ასევე კარგი იქნებოდა რაგბის ყველა სახეოზაზე მითითების გაკეთება, მათ შორის შვიდკაცა და სამოყვარულო რაგბის განვითარებაზეც.
* **სოსო ტყემალაძე:** აღნიშნა, რომ კავშირის მიზნებში გასათვალისწინებელია ასევე ინფრასტრუქტურის განვითარება.
* **ნატა კურტანიძე:** 4.3 პუნქტის „ა“ ქვეპუნქტთან დაკავშირებით აღნიშნა, რომ სიტყვა „ტრადიციული“ შეჯიბრებებთან მიმართებაში უმჯობესია არ ფიგურირებდეს, რადგან შესაძლებელია პოპულარული გახდეს ასევე არატრადიციული შეჯიბრებები, ისეთი როგორიცაა რაგბი X ან სხვა. „ე“ ქვეპუნქტის ფორმულირება კი უმჯობესია გახდეს ასეთი: „რაგბის მწვრთნელების, მსაჯების, მოთამაშეების და რაგბში ჩართული სხვა სპეციალისტების [მაგ. მენეჯერები] პროფესიული დონის ამაღლებაზე ზრუნვა“.

*კავშირის პრეზიდენტმა შესთავაზა გამგეობის წევრებს წერილობით წარმოედგინათ საწესდებო ნორმების ისეთი ფორმულირებები, რომლებსაც უფრო დახვეწილად მიიჩნევენ.*

* **წესდების პროექტის მე- 8 მუხლი. კავშირის ხმის უფლების მქონე წევრი**
* **ზურაბ ზოიძე:** დააყენა საკითხი მე-8 მუხლის 8.1 პუნქტში აღნიშნულ ვეტერან მორაგბეთა კავშირთან, როგორც სრკ-ს ხმის უფლების მქონე წევრთან დაკავშირებით. მან აღნიშნა, რომ ვინაიდან, ვეტერან მორაგბეთა კავშირი ფინანსდება რაგბის კავშირიდან, მათი წესდება და მიზნები უნდა იყოს თანხვედრაში კავშირის მიზნებთან, ასევე მათი ერთ-ერთი მიზანია რაგბის კავშირის დადებით იმიჯზე ზრუნვა, რაც ასევე ყოველთვის ხაზგასმული და მათ მიერ გათვალისწინებული უნდა იყოს. მან დასვა კითხვა, თუ რამდენად უნდა სარგებლობდეს ვეტერან მორაგბეთა კავშირი ხმის უფლებით საქართველოს რაგბის კავშირში.
* **სოსო ტყემალაძე:** ვეტერან მორაგბეთა კავშირის ირგვლივ წამოჭრილ საკითხზე, მან აღნიშნა, რომ მისი აზრით, ვეტერანი მორაგბეები უნდა სარგებლობდნენ ხმის უფლებით სრკ-ს საერთო კრებებზე. ამისათვის, საჭიროა მოწესრიგდეს მათი სარეგისტრაციო დოკუმენტაცია, წესდება, კერძოდ სამართლებრივად მკაფიოდ განისაზღვროს თუ ვინ არის ვეტერანი მორაგბე, ჩამოყალიბდეს ნათელი მმართველობითი სტრუქტურა, მათ შორის, მმართველი პირების არჩევის წესი (გამგეობა, პრეზიდენტი), მათი უფლებამოსილებები. მაგალითისათვის, პრეზიდენტი გამგეობასთან შეთანხმებით ახორციელებდეს ხმის უფლებას სრკ-ს საერთო კრებებზე. ამასთან, ყველა ვეტერანი მორაგბე უნდა იყოს აღრიცხული, მათი უფლებები კი დაცული ვეტერან მორაგბეთა კავშირის მმართველი პირების მიერ გადაწყვეტილებების მიღებისას. მან ასევე აღნიშნა, რომ ვეტერან მორაგბეთა კავშირისათვის ხმის უფლების დატოვების შემთხვევაში, რაგბის კავშირი შეიმუშავეს მათი მართვის ორგანოებისათვის გარკვეული ბენეფიტების სისტემას, იმისათვის, რომ მათაც ჰქონდეთ მოტივაცია მონდომებით გაუძღვნენ საქმეებს და სხვა სახის დახმარებას აღმოუჩენს მორაგბე ვეტერანებს.
* **მერაბ ანთაძე:** მისი აზრით, შესაძლებელია ვეტერან მორაგბეთა კავშირის გამგეობის ფორმირება სრკ-ს კლუბების მიერ წარდგენილი კანდიდატებისაგან.

*ვეტერან მორაგბეთა კავშირთან დაკავშირებულ საკითხზე მსჯელობის ბოლოს, გამგეობის წევრებმა გამოთქვეს აზრი მოიწვიონ ვეტერან მორაგბეთა კავშირის პრეზიდენტი გამგეობის სხდომაზე, სადაც იგი წარმოადგენს კავშირის საქმიანობისა და ხედვების შესახებ ინფორმაციას. ასევე იმსჯელონ მასთან ერთად და გაუწიონ რეკომენდაცია ვეტერანთა კავშირის სტრუქტურულ მოწყობაზე და ხმის ფორმირების მექანიზმებზე.*

* **აკაკი დავითულიანი:** 8.2 პუნქტთან დაკავშირებით, რომელშიც დადგენილია კავშირის წევრების ხმის ფორმირების წესი, მან აღნიშნა, რომ მისი აზრით, რაგბის კლუბს, რომელიც დაარსებიდან თუნდაც 5 წლის გასვლამდეც, აიწევს უმაღლეს ლიგაში, მიენიჭოს ხმის უფლება და გახდეს კავშირის ხმის უფლების მქონე წევრი.
* **გაიოზ მონიავა:** მისი აზრით, 3 წელიც იქნება საკმარისი ხმის უფლების მქონე წევრად გახდომისათვის. თუმცა მან ასევე გაიზიარა ამ საკითხზე აკაკი დავითულიანის წინადადებაც.
* **გივი ჭიჭინაძე:** გაიზიარა აკაკი დავითულიანის წინადადება და აღნიშნა, რომ ფირმულირება საჭიროებს კარგად ჩამოყალიბებას.

*სხდომაზე დამსწრე ვიცე-პრეზიდენტმა, ლაშა ხურციძემ, განმარტა თუ რატომ არის მიზანშეწონილი დაწესდეს სწორედ ხუთწლიანი ვადა კავშირის ხმის უფლების მქონე წევრად გახდომისათვის. კერძოდ, მან აღნიშნა, რომ 4 წლიანი საპრეზიდენტო ციკლის პირობებში, როდესაც მოქმედ პრეზიდენტს შეუძლია მისთვის ხმების რაოდენობის გაზრდა სხვადასხვა სუბიექტების მეშვეობით კლუბების დაარსებით, ასეთი 5 წლიანი რეგულირება მოახდენს კლუბების ხელოვნურად შექმნის პრევენციას.*

*კავშირის პრეზიდენტმა, საკითხში უკეთ გარკვევის მიზნით, დაავალა გამგეობის მდივანს მოემზადებინა ძველი და ახალი წესდებების შედარებითი ანალიზი და გაეცნო იგი გამგეობის წევრებისათვის.*

* **წესდების პროექტის მე- 9 მუხლი. ხმის უფლების დადგენა და ხმათა რაოდენობის დათვლა.**
* **ია ხურცილავა:** მისი აზრით, ესპუართა გუნდის შემთხვევაში დამატებითი, პრემიალური ხმის მინიჭება უნდა ხდებოდეს ისეთ შემთხვევაში, თუკი ეს გუნდი შექმნილია და მონაწილეობს ჩემპიონატებში უწყვეტად უკანასკნელი 3 წლის განმავლობაში. გამგეობის სხვა წევრებმაც მოიწონეს ეს წინადადება.

* **წესდების პროექტის მე-19 მუხლი. გამგეობის შემადგენლობა**
* **გაიოზ მონიავა და გოჩა მაჭავარიანი:** მიიჩნიეს, რომ პროექტით განსაზღვრული 9 წევრი არასაკმარისია, ხოლო იმისათვის, რომ გამგეობა იყოს მეტად წარმომადგენლობითი უმჯობესია მეტი წევრით იყოს წარმოდგენილი. აღნიშნულ შენიშვნაზე ლაშა ხურციძემ განმარტა, რომ 9 წევრიანი გამგეობა იქნება უფრო სწრაფი და ეფექტური გადაწყვეტილებების მიღებისას, ვიდრე რაოდენობრივად გაზრდილი გამგეობა, რადგან საბოლოო ჯამში რაოდენობაზე მეტად მნიშვნელოვანია ხარისხი.
* **გიორგი კობახიძე:** აღნიშნა, რომ გამგეობის ფორმირებისას გასათვალისწინებელია სამი მნიშვნელოვანი საკითხი: გამგეობის წარმომადგენლობა, კვალიფიკაცია და ლობისტური ფუნქცია, რომელიც გამოიხატება ყველა დონეზე რაგბის კავშირის ინტერესების გატარებაში. ამიტომ, დასახელებული ფუნქციების უკეთ განსახორციელებლად, იგი ემხრობა გამგეობის 15 წევრიან შემადგენლობას.
* **სრკ-ს ვიცე-პრეზიდენტი ნიკოლოზ ალავიძე:** მისი აზრით, გამგეობის საქმიანობა უფრო მეტად ორიენტირებული უნდა იყოს განვითარების სტრატეგიის შემუშავებაზე და აღმასრულებელ აპარატზე კონტროლის განხორციელებაზე, ვიდრე ყოველდღიურ საოპერაციო საქმეებზე. სწორედ ამ მიზნებიდან გამომდინარეა განსასაზღვრი გამგეობის წევრთა ოპტიმალური რაოდენობა.
* **წესდების პროექტის მე-25 მუხლი. პრეზიდენტის არჩევა**
* **ნატალია კურტანიძე:** 25.2 პუნქტთან დაკავშირებით, გამოთქვა მოსაზრება, რომ პრეზიდენტის არჩევა ხორციელდებოდეს ღია კენჭისყრით, ისე, როგორც ხდებოდა რეალურად ყველა საარჩევნო ყრილობაზე.

და ბოლოს **ნატა კურტანიძემ** აღნიშნა, რომ საქართველოს რაგბის კავშირი ასევე უნდა იცავდეს მსოფლიო რაგბის მიერ ოფიციალურად დადგენილ წესებს და ითხოვა წესდებას დაემატოს შემდეგი ჩანაწერი: **„საქართველოს რაგბის კავშირი, როგორც მსოფლიო რაგბის წევრი აღიარებს და ემორჩილება მსოფლიო რაგბის რეგულაციებს და მოქმედებს მათი პრინციპების დაცვით“.**

პირველი საკითხის განხილვის შემდეგ სხდომა დატოვა კავშირის პრეზიდენტმა, ხოლო გამგეობამ გააგრძელა მსჯელობა დანარჩენ საკითხებზე.

**2/ მეორე საკითხთან დაკავშირებით,** რომელიც შეეხებოდასადისციპლინო რეგულაციების განხილვას, გამგეობის წევრებმა აღნიშნეს, რომ საკითხში უკეთ გარკვევის მიზნით, აუცილებელია სადისციპლინო კომისიის თავმჯდომარის და შესაბამისი წევრების მოსმენა. მათ გამგეობას უნდა გააცნონ და განუმარტონ რა სახის ცვლილებები არის წარმოდგენილი ახალ სადისციპლინო რეგულაციებში და რაში გამოიხატება ახალი პროექტის განსხვავება არსებული სადისციპლინო რეგულაციებისაგან. გამგეობის წევრმა, ზურაბ ზოიძემ ასევე დასძინა, რომ გასარკვევია ვინ უნდა განიხილოს სტადიონის გარეთ კავშირის წარმომადგენლების მიერ ჩადენილი გადაცდომები, რომლებიც ლახავენ რაგბის კავშირის იმიჯს და საქმიან რეპუტაციას. გამომდინარე ზემოაღნიშნული მსჯელობიდან, **გამგეობის წევრებმა ერთხმად გადაწყვიტეს:**

**ა/ ახალი სადისციპლინო რეგულაციების გასაცნობად და განსამარტად მოწვეული იქნას სადისციპლინო კომისიის თავმჯდომარე და შესაბამისი წევრები. შესაბამისად, აღნიშნული საკითხი იქნას გათვალისწინებული უახლოესი ერთ-ერთი გამგეობის სხდომის დღის წესრიგში.**

**3/ მესამე საკითხთან დაკავშირებით,** რომელიც შეეხებოდა ეროვნული ნაკრების მორაგბის, შ. მამუკაშვილის განცხადების განხილვას, რომელშიც იგი აღნიშნავს, რომ 2021 წლის 19 თებერვალს შეწყდა მისი ხელშეკრულება ინგლისის კლუბთან, რის გამოც გაუშვა ღია სატრანსფერო ფანჯარა და ითხოვს გამონაკლისის სახით რაგბის კლუბი „ბოლნისის ყოჩები“-ს შემადგენლობაში საქართველოს ჩემპიონატში დარეგისტრირებას, გამგეობის წევრები გაეცნენ მორაგბის შუამდგომლობას და თანდართულ დოკუმენტებს: ინგლისის კლუბიდან გათავისუფლების ცნობასა და რაგბის კლუბი „ბოლნისის ყოჩები“-ს განცხადებას, რომლითაც კლუბი აცხადებს თანხმობას მორაგბე შ.მამუკაშვილის მიღების თაობაზე. გამგეობის წევრების შეფასებით დაცული იყო გამგეობისათვის მიმართვის პროცედურული წესი, ასევე სრულად იყო წარმოდგენილი საკითხის გადაწყვეტისათვის საჭირო ინფორმაცია და დოკუმენტაცია. გამომდინარე აქედან, გამგეობის წევრებმა ერთხმად გადაწყვიტეს:

**ა/ დაკმაყოფილდეს შ. მამუკაშვილის განცხადება და მიეცეს უფლება რაგბის კლუბი „ბოლნისის ყოჩები“-ს შემადგენლობაში ა(ა)იპ საქართველოს რაგბის კავშირის ეგიდით ორგანიზებული ეროვნული ჩემპიონატის საშეჯიბრო განაცხადში დარეგისტრირებისა.**

**ბ/ გადაწყვეტილება ძალაშია მისი მიღების დღიდან - 2021 წლის 4 აპრილი.**

**4/ მეოთხე საკითხთან დაკავშირებით,** რომელიც შეეხებოდა კლუბი "არმია"-ს "ბ" ლიგის მთ.მწვრთნელის, დ.ღუდუშაურის განცხადების განხილვას, რომელშიც იგი ითხოვს 2006 წელს დაბადებული უფროს საფესტივალო ასაკში მოთამაშე დ. ბაქრაძისა და ა. დევაძის „ბ“ ლიგაში გადაყვანის უფლების მინიჭებას, რადგან მისი განმარტებით აღნიშნული მოთამაშეების ფიზიკური შესაძლებლობები იძლევა ამის საშუალებას, გამგეობის წევრებმა იმსჯელეს თუ რამდენად მიზანშეწონილია საფესტივალო ასაკის მოთამაშის ვადაზე ადრე „ბ“ ლიგაში დაშვება. მსჯელობისას, მათ აღნიშნეს, რომ ასეთი გადაწყვეტა მოიცავს გარკვეულ რისკებს ბავშვების ჯანმრთელობისათვის ზიანის მიყენების კუთხით. სხდომაზე დამსწრე სპორტული მიმართულების ვიცე-პრეზიდენტმა, ლაშა ხურციძემ კი განმარტა, რომ მსოფლიოში/ევროპაში არსებობს დადგენილი ასაკობრივი წესები სწორედ მოთამაშეთა ჯანმრთელობის დაცვისათვის, ამ წესებს ეყრდნობა ასევე საქართველოც ლიგების ფორმირებისას. აღნიშნულ მოსაზრებებზე დაყრდნობით, გამგეობის წევრების უმრავლესობამ არ მიიჩნია მიზანშეწონილად წარმოდგენილი შუამდგომლობის დაკმაყოფუკება.

**გამგეობის წევრებმა უმრავლესობით (გარდა გოჩა მაჭავარიანისა,რომელმაც განაცხადა თანხმობა) გადაწყვიტეს:**

**ა/ უარი ეთქვას დ.ღუდუშაურს განცხადების (შუამდგომლობის) დაკმაყოფილებაზე.**

**5/ მეხუთე საკითხთან დაკავშირებით,** რომელიც შეეხებოდა შპს "ქართული რაგბი“-ს საქმიანობის ირგვლივ მსჯელობას, გამგეობის წევრებმა აღნიშნეს, რომ არ ფლობენ სრულ და უტყუარ ინფორმაციას შპს „ქართული რაგბი“-ს საქმიანობის დეტალების შესახებ, კერძოდ რამდენად მომგებიანია ეს საქმიანობა, რა გეგმა და ხედვა არსებობს მის განვითარებაზე.

გამომდინარე აქედან**, გამგეობის წევრებმა ერთხმად გადაწყვიტეს:**

**ა/ დაევალოს კავშირის საფინანსო მიმართულების ვიცე-პრეზიდენტს, ნიკოლოზ ალავიძეს, შეისწავლოს შპს „ქართული რაგბი“-ს საქმიანობა და წარუდგინოს შესაბამისი ანგარიში გამგეობას.**

**6/ მეექვსე საკითხთან დაკავშირებით,** რომელიც შეეხებოდა კავშირის ვიცე-პრეზიდენტების მოსმენას კავშირის საქმიანობის გეგმასთან, მათ შორის სტრუქტურულ ცვლილებებთან დაკავშირებით, სხდომაზე დამსწრე სპორტული და საფინანსო/მარკეტინგული მიმართულებების ვიცე-პრეზიდენტებმა ითხოვეს მათი მოსმენის სხვა დროისათვის გადატანა, რადგან ჯანმრთელობის მდგომარეობის გამო სხდომაზე არ იმყოფებოდა ადმინისტრაციული მიმართულების ვიცე-პრეზიდენტი, თორნიკე გოგებაშვილი, ხოლო მათი ხედვა და თავდაპირველად გასატარებელი ღონისძიებები მნიშვნელოვნად უკავშირდება კავშირის ორგანიზაციულ მოწყობას და სტრუქტურულ ცვლილებებს. გამგეობის წევრები დაეთანხმნენ ვიცე-პრეზიდენტების წინადადებას სხვა დროისათვის მათი ერთობლივი ხედვის შესახებ წარმოდგენილი ინფორმაციის მოსმენის გადადებასთან დაკავშირებით.

**7/ მეშვიდე საკითხთან დაკავშირებით,** რომელიც შეეხებოდა სატრანსფერო დებულების ჩანაწერის ირგვლივ მსჯელობას, რომელიც შეეხება მორაგბეთა საერთაშორისო ტრანსფერების დროს კავშირისათვის გადასახდელი საფასურის ოდენობას, გამგეობის წევრმა, ია ხურცილავამ დანარჩენ გამგეობის წევრებს მოახსენა თუ რა სახის სირთულეებს აწყდებიან მორაგბეები სატრანსფერო დებულების მე-7 მუხლის მე-8 პუნქის შესრულებისას, რა დროსაც Tier 1 ქვეყნებში გადასვლისას მათ უწევთ კავშირისათვის 700 ევროს, ხოლო Tier 2 და Tier3  ქვეყნებში გადასვლისას - 1500 ევროს გადახდა. ვინაიდან, თავად ია ხურცილავა კავშირის სახელით გასცემს ლიცენზიებს გადამსვლელ მორაგბეებზე, იგი ფლობს მეტ ინფორმაციას მათი (მორაგბეების) წუხილის შესახებ, რაც დაკავშირებულია საფასურის დიდ ოდენობასთან. მან აღნიშნა, რომ პანდემიის პერიოდში მას ჰქონდა სიტყვიერი მითითება კავშირის ხელმძღვანელისაგან, რათა გაეცა ლიცენზიები საფასურის გადახდის გარეშეც ისეთ მოთამაშეებზე, რომლებიც უცხოეთში მიდიოდნენ სასწავლებლად, სამუშაოდ და სამოყვარულო გუნდებში სათამაშოდ. გამომდინარე აქედან, ია ხურცილავამ სთხოვა გამგეობას, რათა მიეღოთ სატრანსფერო დებულების შესაბამისი ცვლილების ნორმა, რომლის მიხედვითაც მოთამაშეთა დასახელებული კატეგორია გათავისუფლდებოდა კავშირისათვის საფასურის გადახდისაგან. გამგეობის წევრები დაეთანხმნენ საკითხის წარმომდგენს მასზედ, რომ მორაგბეთა დასახელებული კატეგორია გათავისუფლებულიყო საფასურის გადახდისაგან, ამასთანავე, აღნიშნეს, რომ საჭიროა სტატისტიკის შესწავლა, კლუბებთან კონსულტაცია და საფასურის საკითხებზე უფრო ფართო მსჯელობის გამართვა.

გამომდინარე ზემოაღნიშნული მსჯელობიდან, **გამგეობის წევრებმა ერთხმად გადაწყვიტეს:**

**ა/ შევიდეს ცვლილება საქართველოს მორაგბეთა სტატუსისა და ტრანსფერის შესახებ დებულების მე-7 მუხლის მე-8 პუნქტში და აღნიშნული პუნქტი ჩამოყალიბდეს შემდეგნაირად:**

„8. მორაგბის შიდა ტრანსფერის განხორციელების შემთხვევაში მიმღები კლუბი (გუნდი) ან/და მორაგბე ვალდებულია გადაიხადოს სრკ-ში მომსახურების საფასური 60 ლარის ოდენობით, ხოლო საერთაშორისო ტრანსფერის განხორციელებისას \_ **700 ევროს ოდენობით,** თუკი მორაგბე გადადის თაიერ 1(Tier1) დონის ქვეყანაში, ხოლო **1500 ევროს ოდენობით,** თუკი მორაგბე გადადის თაიერ 2 (Tier2) ან თაიერ 3 (Tier3) დონის ქვეყანაში. საერთაშორისო ტრანსფერის დროს ამ პუნქტში დადგენილი საფასურის გადახდის ვალდებულებისაგან თავისუფლდებიან მორაგბეები, რომლებიც გადადიან უცხო ქვეყნების სამოყვარულო კლუბებში/გუნდებში და/ან არიან უცხო ქვეყნების სასწავლო დაწესებულებების მოსწავლეები/სტუდენტები და წარმოადგენენ შესაბამის ცნობას სასწავლო დაწესებულებებიდან“.

**ბ/ დაევალოს გამგეობის წევრს, ია ხურცილავას გამგეობას წარუდგინოს გაცემული ლიცენზიების ბოლო წლების სტატისტიკა.**

**გამგეობის სხდომის თავმჯდობარე: გამგეობის თავმჯდომარე, გივი ჭიჭინაძე**